Bjørn Brandenborg (S), 2025-02-25:
Tak for ordet, formand.
Med det her beslutningsforslag vil forslagsstillerne genskabe tilliden til demokratiet.
Der er vist ingen her i salen, som kan være uenige i, at det er et vigtigt emne, og som ikke i de her dage bekymrer sig om, hvordan demokratiet kan udvikle sig.
I det hele taget tror jeg, at man skal være både døv og blind for ikke at kunne se, at de værdier, vi i Vesten traditionelt har hyldet, er under pres.
Vi politikere, som får lov til at stå her på rigets fineste talerstol, bør være konstant opmærksomme på, hvor dyrebar befolkningens tillid er, hvor vigtigt det er, at der er tillid til folkestyret og de demokratiske institutioner, og hvor stort et ansvar der påhviler os som politikere i forhold til at opretholde den tillid.
For der er mange ting, der truer demokratiet.
Først og fremmest er det jo truet udefra af stater, som ikke anerkender spillereglerne.
Betyder det så, at vi er enige med forslagsstillerne i deres forehavende i dag?
Nej, det gør det ikke.
De mange forslag, som lægges frem her, hviler på en præmis om, at det skulle være de seneste års politik, som er skyld i en mulig dalende tillid; at det skyldes få navngivne politikere, herunder landets statsminister, der ifølge forslagsstillerne bl.a. manipulerer med ministeransvarlighedsloven, forældelsesfrister og rejser mistanke om vennetjenester.
Det er jo hård kost og hårde beskyldninger, men det bliver faktisk vildere endnu.
Ifølge forslagsstillerne skal vi ruste landet demokratisk.
Det gælder i forhold til trusler udefra fra lande som Rusland, Kina og Iran, og så skriver man i samme ombæring, at man skal ruste Danmark indefra, fordi – og jeg citerer – »den magtfuldkommenhed, som Mette Frederiksens regeringer har udvist, udgør en alvorlig trussel mod demokratiets integritet.«
Så kommer vi vist ikke højere op eller længere ud.
Ikke en af de aftaler er indgået mellem regeringspartierne alene.
Faktisk er 132 af aftalerne indgået med partier fra begge sider af den politiske midte.
Og både i regeringen og Folketinget er der initiativer i gang, som skal styrke tilliden og demokratiet.
Justitsministeren har netop redegjort for nogle af dem.
Jeg er da glad for høre, at forslagsstillerne interesserer sig for demokratiets tilstand, tillid til institutionerne og os som politikere, og at man bekymrer sig om, hvordan vores demokrati påvirkes af eksempelvis usandheder og fake news.
Forslagsstillernes eget parti har jo eksempelvis ikke villet være med til at indgå en aftale om politiske partiers brug af kunstig intelligens i deres kommunikation, og som man kan se i dagens beslutningsforslag og i diverse debatter og opslag på sociale medier, holder man sig heller ikke tilbage med personangreb og splittende retorik.
Om det så er deepfakevideoer af andre politikere eller ordførerens direkte usande påstande om krigen i Ukraine, så er den form for ageren fra et politisk parti under alle omstændigheder det modsatte af, hvad vi har brug for.
Det er ikke ulovligt at opføre sig dumt, men det er meget skadeligt.
Jeg er enig med forslagsstillerne så langt, at selv om vi på mange måder er et meget trygt, åbent og velfungerende demokrati, skal vi ikke tage det for givet.
Vi skal konstant være opmærksomme på, hvordan vores demokrati påvirkes og udvikler sig.
I Socialdemokratiet er vi trygge ved, at vores regering og vores Folketing arbejder for, at vores demokrati forbliver stærkt og robust.
Så vi mener ikke, at den diagnose, som forslagsstillerne stiller i dag, er korrekt, og vi mener heller ikke, at den foreslåede behandling af dette er den rigtige.
Dermed støtter vi ikke beslutningsforslaget.
Tak for ordet.